Friedrich Merz

Joachim-Friedrich Martin Josef Merz (s. 11. marraskuuta 1955 Brilon, Nordrhein-Westfalen, Länsi-Saksa) on saksalainen kristillisdemokraattista unionia (CDU) edustava poliitikko, joka on toiminut Saksan liittokanslerina toukokuusta 2025. Joulukuussa 2021 puolueen neuvoa-antava jäsenäänestys äänesti hänet puheenjohtajaksi. Merz valittiin Saksan kristillisdemokraattisen unionin puheenjohtajaksi tammikuussa 2022.

Merz oli Euroopan parlamentin jäsen 1989–1994 ja istui Saksan liittopäivillä 1994–2009. Sittemmin hän toimi liike-elämässä ja muun muassa BlackRock-sijoitusyhtiön hallituksessa. Hän palasi parlamenttiin syyskuun 2021 vaaleissa.

Merz on koulutukseltaan talousjuristi.

 Näkemyksiä 
Merz on konservatiivipoliitikko, joka edustaa CDU:n oikeistolaista siipeä. Talouspolitiikassa hän edustaa erityisesti uusliberalismia. Hän haluaa muun muassa leikata hyvinvointipalveluiden menoja ja tukia ihmisille, jotka ”eivät halua tehdä töitä”. 2000-luvun alussa Merz sanoi, että Saksan verosääntöjen tulisi olla niin yksinkertaisia, että ne mahtuu kirjoittamaan oluttuopin lasinaluseen.

Merz kannattaa Ukrainan vahvaa tukemista sen puolustussodassa Venäjää vastaan.

Merz vastustaa turvapaikanhakijoiden vastaanottamista Saksaan.

 Kritiikkiä ja kohuja 
Merz on antanut uransa aikana sekä useita seksistisenä tai muuten syrjivinä pidettyjä lausuntoja. CDU:n naisjärjestö on useita kertoja vastustanut Merziä ja tukenut valinnoissa tämän vastaehdokkaita. Merzin haasteena onkin ollut, että naisäänestäjät vierastavat häntä.

Merzin arvostelijat ovat pitäneet häntä muun muassa impulsiivisena, ylimielisenä ja eliitin edustajana.

 Yksityiselämä 
Merz on naimisissa tuomari Charlotte Merzin kanssa. Heillä on kolme lasta. Friedrich Merz on uskonnoltaan katolilainen, ja hän kasvoi katolilaisessa perheessä.

Merz harrastaa lentämistä. Hän omistaa pienkoneen, jolla lentää toisinaan kotiseudultaan Sauerlandista työviikoiksi Berliiniin.

 Lähteet 

 Aiheesta muualla 



Luokka:Saksan liittokanslerit
Luokka:Saksalaiset kristillisdemokraattiset poliitikot
Luokka:Saksan kristillisdemokraattisen unionin puheenjohtajat
Luokka:Saksalaiset europarlamentaarikot
Luokka:Vuonna 1955 syntyneet
Luokka:Elävät henkilöt